type: legislation

jurisdiction: EU

text:
 EUROPSKA KOMISIJA
 Bruxelles, 20.7.2021.
 COM(2021) 406 final
 2021/0229(NLE)
 Prijedlog
 ODLUKE VIJEĆA
 o stajalištu koje treba zauzeti u ime Europske unije u okviru Vijeća za pridruživanje osnovanog Euromediteranskim sporazumom o pridruživanju između Europske zajednice i njezinih država članica, s jedne strane, i Libanonske Republike, s druge strane, u pogledu produljenja Prioriteta partnerstva EU-Libanon dok EU i Libanon ne donesu nove ažurirane zajedničke dokumente
 OBRAZLOŽENJE
 1.Predmet prijedloga
 Ovaj prijedlog odnosi se na odluku o utvrđivanju stajališta koje treba zauzeti u ime Unije u okviru Vijeća za pridruživanje osnovanog Euromediteranskim sporazumom o pridruživanju između Europske zajednice i njezinih država članica, s jedne strane, i Libanonske Republike, s druge strane, u vezi s predviđenim donošenjem odluke o produljenju Prioriteta partnerstva EU-Libanon dok EU i Libanon ne donesu nove ažurirane zajedničke dokumente.
 2.Kontekst prijedloga
 2.1.Sporazum o pridruživanju
 Euromediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane („Sporazum o pridruživanju”), potpisan je 17. lipnja 2002. i stupio je na snagu 1. travnja 2006. Sporazum o pridruživanju pravna je osnova za bilateralne odnose između EU-a i Libanona. Ciljevi su Sporazuma:
 –pružanje odgovarajućeg okvira za politički dijalog između stranaka kojim će se omogućiti razvoj bliskih odnosa u svim područjima koja se smatraju važnima za takav dijalog,
 –uspostava uvjeta za postupnu liberalizaciju trgovine robom, uslugama i kapitalom,
 –promicanje trgovine i širenje skladnih gospodarskih i društvenih odnosa između stranaka, posebno dijalogom i suradnjom, kako bi se poticao razvoj i blagostanje Libanona i njegovih stanovnika; promicanje gospodarske, društvene, kulturalne, financijske i monetarne suradnje; promicanje suradnje u drugim područjima od zajedničkog interesa.
 2.2.Vijeće za pridruživanje
 Sporazumom o pridruživanju osniva se Vijeće za pridruživanje koje ima ovlast za donošenje odluka radi ostvarenja ciljeva Sporazuma u slučajevima predviđenima Sporazumom. Odluke su obvezujuće za stranke. Vijeće za pridruživanje može davati i preporuke. U skladu s Poslovnikom, Vijećem za pridruživanje naizmjenično u razdoblju od 12 mjeseci predsjedaju EU i Libanon. Vijeće za pridruživanje sastaje se redovito na ministarskoj razini jednom godišnje. Izvanredne sjednice Vijeća za pridruživanje mogu se održati na zahtjev bilo koje stranke ako se stranke tako dogovore.
 2.3.Predviđeni akt Vijeća za pridruživanje
 Vijeće za pridruživanje treba donijeti odluku o produljenju Prioriteta partnerstva EU-Libanon za razdoblje 2016.–2020. dok EU i Libanon ne donesu nove ažurirane zajedničke dokumente. Odluka se donosi pisanim postupkom u skladu s člankom 10. Poslovnika Vijeća za pridruživanje.
 3.Stajalište koje treba zauzeti u ime Unije
 Stajalište koje Europska unija treba zauzeti u Vijeću za pridruživanje osnovanom Sporazumom o pridruživanju u pogledu donošenja odluke o produljenju Prioriteta partnerstva EU-Libanon temelji se na tekstu odluke priložene ovoj Odluci.
 Odlukom br. 1/2016 Vijeća za pridruživanje od 11. studenoga 2016. EU i Libanon dogovorili su prioritete partnerstva za usmjeravanje partnerstva u razdoblju 2016.–2020.
 U okviru tekućeg procesa obnove partnerstva EU-a s južnim susjedstvom te nakon donošenja višegodišnjeg financijskog okvira za razdoblje 2021.–2027. i novog Instrumenta za susjedstvo, razvoj i međunarodnu suradnju, priprema i donošenje novih ažuriranih zajedničkih dokumenata sa zemljama južnog susjedstva, uključujući Libanon, predviđeni su za 2021. U tom kontekstu i kako bi se izbjegao prekid između isteka razdoblja primjene Prioriteta partnerstva EU-Libanon i donošenja novih, u interesu je stranaka produljiti postojeće prioritete partnerstva do donošenja novih ažuriranih prioriteta.
 4.Pravna osnova
 4.1.Postupovnopravna osnova
 4.1.1.Načela
 Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije mora donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.
 Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
 1
 .
 4.1.2.Primjena na ovaj predmet
 Vijeće za pridruživanje tijelo je osnovano na temelju sporazuma, konkretno Sporazuma o pridruživanju.
 Akt koji Vijeće za pridruživanje treba donijeti akt je koji proizvodi pravne učinke. Predviđeni akt proizvodi pravne učinke jer će se njime postojeći prioriteti partnerstva produljiti do donošenja novih ažuriranih zajedničkih dokumenata.
 Stoga je postupovnopravna osnova za predloženu odluku članak 218. stavak 9. UFEU-a.
 4.2.Materijalnopravna osnova
 4.2.1.Načela
 Materijalnopravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, naime onoj koju zahtijeva glavni ili prevladavajući cilj ili element.
 4.2.2.Primjena na ovaj predmet
 Glavni cilj i sadržaj predviđenog akta odnose se na suradnju s trećom zemljom u okviru sporazuma o pridruživanju i europske politike susjedstva.
 Stoga je materijalnopravna osnova predložene odluke članak 217. UFEU-a.
 4.3.Zaključak
 Pravna osnova predložene odluke trebao bi biti članak 217. u vezi s člankom 218. stavkom 9. UFEU-a.
 5.Objava predviđenog akta
 Budući da će se aktom Vijeća za pridruživanje izmijeniti razdoblje valjanosti Prioriteta partnerstva EU-Libanon, nakon donošenja trebalo bi ga objaviti u Službenom listu Europske unije.
 2021/0229 (NLE)
 Prijedlog
 ODLUKE VIJEĆA
 o stajalištu koje treba zauzeti u ime Europske unije u okviru Vijeća za pridruživanje osnovanog Euromediteranskim sporazumom o pridruživanju između Europske zajednice i njezinih država članica, s jedne strane, i Libanonske Republike, s druge strane, u pogledu produljenja Prioriteta partnerstva EU-Libanon dok EU i Libanon ne donesu nove ažurirane zajedničke dokumente
 VIJEĆE EUROPSKE UNIJE,
 uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 9.,
 uzimajući u obzir prijedlog Europske komisije,
 budući da:
 (1)Euromediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, potpisan je 17. lipnja 2002. i stupio je na snagu 1. travnja 2006.
 2
 (2)Vijeće za pridruživanje donijelo je Prioritete partnerstva EU-Libanon u studenome 2016., koji se primjenjuju do kraja 2020.
 3
 (3)U razmjeni pisama obje su stranke potvrdile trajnu valjanost Prioriteta partnerstva EU-Libanon kao referentnog dokumenta za učvršćivanje partnerstva do donošenja novih ažuriranih zajedničkih dokumenata.
 (4)Na temelju članka 76. Euromediteranskog sporazuma, Vijeće za pridruživanje može donositi odluke radi ostvarenja ciljeva Sporazuma.
 (5)Vijeće za pridruživanje treba pisanim postupkom donijeti odluku o produljenju prioriteta partnerstva dok EU i Libanon ne donesu nove ažurirane zajedničke dokumente.
 (6)Primjereno je utvrditi stajalište koje treba zauzeti u ime Unije u okviru Vijeća za pridruživanje jer će ta odluka biti obvezujuća za Uniju,
 DONIJELO JE OVU ODLUKU:
 Članak 1.
 Stajalište koje treba zauzeti u ime Unije u okviru Vijeća za pridruživanje osnovanog Euromediteranskim sporazumom o pridruživanju između Europske zajednice i njezinih država članica, s jedne strane, i Libanonske Republike, s druge strane, u pogledu produljenja Prioriteta partnerstva EU-Libanon, dok EU i Libanon ne donesu nove ažurirane zajedničke dokumente, temelji se na nacrtu odluke Vijeća za pridruživanje EU-Libanon priloženom ovoj Odluci.
 Članak 2.
 Ova je Odluka upućena Komisiji.
 Sastavljeno u Bruxellesu,
 Za Vijeće
 Predsjednik
 (1)
 Presuda Suda od 7. listopada 2014., Njemačka protiv Vijeća, predmet C-399/12, ECLI:EU:C:2014:2258, točke 61.–64.
 (2)
 Euromediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane; SL L 143; 30.5.2006.
 (3)
 Odluka br. 1/2016 Vijeća za pridruživanje EU-Libanon od 11. studenoga 2016. o Prioritetima partnerstva EU-Libanon; SL 350/114; 22.12.2016.
 ---documentbreak---
 EUROPSKA KOMISIJA
 Bruxelles, 20.7.2021.
 COM(2021) 406 final
 PRILOG
 Prijedlogu ODLUKE VIJEĆA
 o stajalištu koje treba zauzeti u ime Europske unije u okviru Vijeća za pridruživanje osnovanog Euromediteranskim sporazumom o pridruživanju između Europske zajednice i njezinih država članica, s jedne strane, i Libanonske Republike, s druge strane, u pogledu produljenja Prioriteta partnerstva EU-Libanon dok EU i Libanon ne donesu nove ažurirane zajedničke dokumente
 PRILOG
 ODLUKA br. xx/2021 VIJEĆA ZA PRIDRUŽIVANJE EU-LIBANON
 od [dd/mm/gggg]
 o produljenju Prioriteta partnerstva EU-Libanon
 VIJEĆE ZA PRIDRUŽIVANJE EU-LIBANON,
 uzimajući u obzir Euromediteranski sporazum o pridruživanju između Europske zajednice i njezinih država članica, s jedne strane, i Libanona, s druge strane („Euromediteranski sporazum”),
 budući da:
 (1)Euromediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, potpisan je 17. lipnja 2002. i stupio je na snagu 1. travnja 2006.
 1
 (2)Na temelju članka 76. Euromediteranskog sporazuma, Vijeće za pridruživanje može donositi odluke radi ostvarenja ciljeva Sporazuma.
 (3)U članku 86. Sporazuma navodi se da stranke poduzimaju sve opće ili posebne mjere potrebne za ispunjenje svojih obveza iz Sporazuma te se brinu za ostvarenje ciljeva Sporazuma.
 (4)Odlukom br. 1/2016 Vijeća za pridruživanje od 11. studenoga 2016. EU i Libanon dogovorili su prioritete partnerstva za usmjeravanje partnerstva u razdoblju 2016.–2020. u cilju podupiranja i jačanja otpornosti i stabilnosti Libanona, uz istodobno nastojanje da se suoče s utjecajem dugotrajnog sukoba u Siriji.
 2
 (5)U razmjeni pisama obje su stranke potvrdile trajnu valjanost Prioriteta partnerstva EU-Libanon kao referentnog dokumenta za učvršćivanje partnerstva do donošenja novih ažuriranih zajedničkih dokumenata.
 (6)Člankom 10. Poslovnika Vijeća za pridruživanje predviđa se mogućnost donošenja odluka pisanim postupkom između sjednica ako se stranke tako dogovore,
 ODLUČILO JE:
 Članak 1.
 Vijeće za pridruživanje pisanim postupkom odlučuje da se Prioriteti partnerstva EU-Libanon priloženi Odluci br. 1/2016 od 11. studenoga 2016. produljuju dok EU i Libanon ne donesu nove ažurirane zajedničke dokumente.
 Članak 2.
 Ova Odluka stupa na snagu na dan donošenja.
 Sastavljeno u xx [dan mjesec godina].
 Za Vijeće za pridruživanje
 (1)
 Euromediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane; SL L 143; 30.5.2006.
 (2)
 Odluka br. 1/2016 Vijeća za pridruživanje EU-Libanon od 11. studenoga 2016. o Prioritetima partnerstva EU-Libanon; SL L 350/114; 22.12.2016.